Oilaviy bolalar uylari faoliyatini takomillashtirishga oid qoʻshimcha chora-tadbirlar toʻgʻrisida
(resolution, 2025-12-24)

Yetim bolalar va ota-ona qaramogʻidan mahrum boʻlgan bolalarni tarbiyalashning tubdan yangilangan tizimini joriy etish, bolalarni joylashtirishning oilaviy hamda boshqa muqobil shakllarini amaliyotga kiritish, ularni mustaqil hayotga tayyorlash uchun qulay shart-sharoitlar yaratish maqsadida: 1. Belgilansinki, 2022-yil 1-sentabrdan boshlab: oilaviy bolalar uylari yetim bolalar va ota-ona qaramogʻidan mahrum boʻlgan bolalarni (keyingi oʻrinlarda — tarbiyalanuvchilar) oilaga tarbiyaga olishni istagan fuqarolar tomonidan yuridik shaxs maqomisiz Oʻzbekiston Respublikasi Prezidenti huzuridagi Ijtimoiy himoya milliy agentligining tegishlicha Qoraqalpogʻiston Respublikasi, viloyatlar va Toshkent shahar boshqarmalarining qarori asosida tashkil etiladi; oilaviy bolalar uyidagi tarbiyalanuvchilar soni koʻpi bilan 5 nafarni tashkil qilishi lozim. Bunda oilaviy bolalar uyini tashkil qilgan fuqarolarning voyaga yetmagan farzandlari hamda tarbiyalanuvchilarning umumiy soni 8 nafardan oshmasligi kerak; oilaviy bolalar uylarini tutingan ota-onalarni tayyorlash kurslarini muvaffaqiyatli tugatgan fuqarolar tomonidan tashkil qilishga ruxsat etiladi; oilaviy bolalar uylari faoliyatini muvofiqlashtirish va nazorat qilish “Inson” ijtimoiy xizmatlar markazlari tomonidan amalga oshiriladi; oilaviy bolalar uyini tashkil etish toʻgʻrisidagi ariza bilan murojaat qilgan shaxslardan tegishli vazirlik va idoralarning elektron maʼlumotlar bazalaridan olish mumkin boʻlgan hujjatlarni talab qilish man etiladi. 2. Xalq taʼlimi vazirligi (B. Saidov) Milliy gvardiya (R. Djurayev), Adliya vazirligi (R. Davletov), Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda bir oy muddatda amalda yuridik shaxs maqomidagi davlat tarbiya muassasasi sifatida faoliyat koʻrsatib kelayotgan oilaviy bolalar uylarini yuridik shaxs maqomisiz qayta tashkil etish choralarini koʻrsin. Belgilansinki, mazkur qarorning 1-bandida oilaviy bolalar uyidagi tarbiyalanuvchilarning eng koʻp soniga oʻrnatilgan cheklov davlat tarbiya muassasasi sifatida faoliyat koʻrsatib kelayotgan va yuridik shaxs maqomisiz qayta tashkil etilayotgan oilaviy bolalar uylariga tatbiq etilmaydi. Bunda, ushbu oilaviy bolalar uylaridagi tarbiyalanuvchilar 18 yoshga toʻlgunga yoxud umumiy oʻrta, oʻrta maxsus va boshlangʻich professional taʼlim muassasalarini tamomlaguniga qadar mazkur uylarda qoladi. 3. Milliy gvardiya (R. Djurayev) Xalq taʼlimi vazirligi (B. Saidov) bilan birgalikda bir oy muddatda oilaviy bolalar uylarini tashkil qilmoqchi boʻlgan fuqarolar uchun tutingan ota-onalarni tayyorlash kurslarini tashkil etish va ushbu jarayonga malakali, shu jumladan xorijiy mutaxassislarni jalb qilish choralarini koʻrsin. Belgilansinki, oilaviy bolalar uylarini tashkil qilmoqchi boʻlgan fuqarolar nodavlat taʼlim tashkilotlari tomonidan tashkil qilingan tutingan ota-onalarni tayyorlash kurslarida oʻqishi va tegishli sertifikatni olishi mumkin. 4. Shunday tartib oʻrnatilsinki, unga muvofiq 2022-yil 1-sentabrdan boshlab: a) oilaviy bolalar uyini tashkil etgan fuqarolarga har oyda Davlat budjetidan: oilaviy bolalar uyidagi har bir tarbiyalanuvchining yashash xarajatlari uchun 7 yoshgacha boʻlgan tarbiyalanuvchilarga bazaviy hisoblash miqdorining 5 baravari miqdorida, 8 yoshdan 18 yoshgacha boʻlgan tarbiyalanuvchilarga bazaviy hisoblash miqdorining 7 baravari miqdorida; oilaviy bolalar uyidagi har bir tarbiyalanuvchini parvarish qilish uchun mehnatga haq toʻlash eng kam miqdorining 1 baravari (nogironligi boʻlgan bolalar uchun 1,5 baravari) miqdorida; oilaviy bolalar uyiga tarbiyaga olingan har bir nogironligi boʻlgan bolani davolash-sogʻlomlashtirish uchun har oyda bazaviy hisoblash miqdorining 1 baravari miqdorida mablagʻ ajratiladi; b) oilaviy bolalar uyidagi tarbiyalanuvchilarning yashash xarajatlari uchun ajratilgan mablagʻlar har oyning 5-sanasiga qadar tutingan ota-ona nomiga ochilgan bank plastik kartasiga toʻgʻridan-toʻgʻri oʻtkazib beriladi; v) oilaviy bolalar uyidagi tarbiyalanuvchilarga hududda joylashgan davlat sport majmualari, maʼnaviy-maʼrifiy maskanlar, toʻgaraklar, ot sporti seksiyalari, “Ishga marhamat” monomarkazlari va boshqa oʻquv markazlaridagi toʻgaraklar va kurslarga bepul qatnashish huquqi beriladi; g) oilaviy bolalar uyidagi tarbiyalanuvchilar uchun: Oʻzbekiston Kasaba uyushmalari federatsiyasi tomonidan yiliga bir marotaba sogʻlomlashtirish oromgohlarida dam olish uchun bepul yoʻllanmalar ajratiladi; tuman (shahar) hokimliklari tomonidan bir yilda ikki marotaba respublikamizning tarixiy shaharlariga bepul sayohatlar hamda teatr tomoshalari va konsert dasturlari tashkil etiladi; d) oilaviy bolalar uyidagi tarbiyalanuvchilar davlat davolash-profilaktika muassasalari tomonidan bir yilda ikki marotaba bepul toʻliq tibbiy tekshiruvdan oʻtkaziladi; e) oilaviy bolalar uyidagi tarbiyalanuvchilarga mazkur qarorga muvofiq berilayotgan sogʻlomlashtirish oromgohiga va sayohatga borish, teatr tomoshalari va konsertlarda qatnashishga oid imtiyozlar oilaviy bolalar uyini tashkil etgan fuqarolarning oʻz farzandlariga ham tatbiq etiladi. 5. “Inson” ijtimoiy xizmatlar markazlari Milliy gvardiya xodimlari hamda mahallalardagi xotin-qizlar faollari bilan hamkorlikda oilaviy bolalar uylarini tashkil etishda tutingan ota-onalarga zarur tashkiliy yordam koʻrsatsin hamda har oyda kamida bir marta bolalarning turmushi va ularni tarbiyalash uchun yaratilgan sharoitlarini kuzatib borsin. 6. Vazirlar Mahkamasi ikki hafta muddatda oilaviy bolalar uylarini tashkil etish va ularni moliyalashtirish, yetim bolalar va ota-ona qaramogʻidan mahrum boʻlgan bolalarni ushbu uylarga berish tartibini tasdiqlasin. 7. Milliy gvardiya (R. Djurayev): Xalq taʼlimi vazirligi (B. Saidov), Oʻzbekiston Milliy axborot agentligi (A. Koʻchimov), Oʻzbekiston Milliy teleradiokompaniyasi (A. Xadjayev), Axborot va ommaviy kommunikatsiyalar agentligi (A. Xodjayev) bilan birgalikda 2023-yil 1-yanvarga qadar bir oyda kamida bir marta ushbu qaror maqsadi va vazifalarini ommaviy axborot vositalarida va ijtimoiy tarmoqlarda keng yoritish ishlarini olib borsin; manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 8. Mazkur qaror ijrosini samarali tashkil qilishga masʼul va shaxsiy javobgar etib Milliy gvardiya qoʻmondoni R.M. Djurayev, xalq taʼlimi vaziri B.O. Saidov hamda moliya vaziri T.A. Ishmetov belgilansin. Qaror ijrosini nazorat qilish va ijro uchun masʼul tashkilotlar faoliyatini muvofiqlashtirish Oʻzbekiston Respublikasi Bosh vazirining oʻrinbosari J.A. Qoʻchqorov hamda Oʻzbekiston Respublikasi Prezidentining maslahatchisi A.A. Abduvaxitov zimmasiga yuklansin.